text: Flygtende biltyv fanget med Twitter
  14 juli 2014 kl. 05.02
  Politiets brug af Twitter var ved midnat medvirkende til at en biltyv, der var stukket af fra et færdselsuheld, blev fanget i Haderslev.
  - Kl. 23.36 får vi melding om at en mørk bil er kørt fra et uheld på Jomfrustien i Haderslev, oplyser vagtchefen hos Syd- og Sønderjyllands Politi til TV SYD. Kort efter får vi melding fra en borger, som har mødt en mørk bil med skader på fronten. Den kører underligt.
  Politiet beder vidnet om at følge efter bilen.
  - Han kører efter i et godt stykke tid, mens vi får arrangeret tropperne, siger vagtchefen til TV SYD. Og bilisten bliver stoppet.
  - Det viser sig at være en 35-årig mand fra Haderslev, som mistænkes for at have kørt i narko-påvirket tilstand. Han erkender, at det er ham, der har forårsaget uheldet, så der venter en dom for narko-kørsel, brugstyveri og for at være kørt fra et uheldssted.
  Vagtchefen takkede på Twitter for den gode indsats - og fik et "Selvtak" retur med ønsket om en god vagt.
  - Det er dejligt, når det lykkes som i dette tilfælde, konstaterer vagtchefen.
  Kl. 2336. Vi søger vidner til færdselsuheld i Haderslev på Jomfrusti, hvor en sort BMW påkører Aygo og undkører fra stedet #politidk
  
  Kvik anmelder ringer ind og oplyser, at han kører bagved en mørk bil ved Haderslev der har skader på fronten. #politidk
  
  Køretøjet bragt til standsning og er identisk med det køretøj der var indblandet i færdselsuheld i Haderslev. Tak til vidnet. #politidk
  
  